જમ્મુ કાશ્મીરના કઠુઆ વિસ્તારમાં આઠ વર્ષની એક કુમળી બેટી આસિફા એના અબ્બુ અને અમ્મી સાથે રહેતી હતી. રઝળતી જાતિ તરીકે ઓળખાતી બકરવાલ સમાજની એ બેટી. જાન્યુઆરી - ૨૦૧૮ના પ્રારંભના અઠવાડિયાના એક કારમા દિવસે આસિફા પશુ ચરાવવા માટે પાસેના જંગલમાં ગઈ. એ પછી સાંજ સુધી એ પાછી જ ના આવી. આખરે સાત દિવસે જંગલમાંથી ખૂબ જ ખરાબ હાલતમાં મળી. એ વખતે એ નિર્જીવ હતી. એ વખતે તો ઘટના ત્યાં જ દબાઈ ગઈ. પણ એપ્રિલ મહિનામાં દીકરીની ચીસો પાછી ગુંજી ઊઠી. સાંજીરામ નામના એક શખ્સને બળાત્કાર અને હત્યાના મુખ્ય આરોપી તરીકે ઝડપી પડાયો. તેની સાથે બીજા પણ સાગરિતો હતા. એ પછી જે થયું તે ઇતિહાસ છે. આખા દેશમાં જ નહીં વિદેશમાં પણ આસિફાના બળાત્કારની ઘટનાએ ચકચાર જગાવી દીધી. અપરાધીઓને સજા અને આસિફાને ન્યાય અપાવવા માટે લોકો રસ્તા પર ઊતરી આવ્યા. તે અત્યંત જરૂરી પણ હતું.